钦定古今图书集成/理学汇编/经籍典/第089卷 > 《同人于野赋》〈以君子之道何往不通为韵〉周鍼
## 钦定古今图书集成/理学汇编/经籍典/第089卷 > 《同人于野赋》〈以君子之道何往不通为韵〉周鍼

“善本身修，名由道长，惟君子之所履，遇同人而遂往。”
不修正直，诫邪枉于出门。既叶予心，视野郊于指掌；
守柔以处，亦何后而何先；秉健而行，谅无偏而无党。
盖以居谦不躁，应上潜通，欲垂文于天下，须立志于
胸中。云合雾开，孰无机于豹变；声驰响答，皆有意于
雷同。必使量统含弘，义资探讨，包利贞而共济，顾言
行而相保。情田波注，将符若水之时；德宇馨香，用法
如兰之道。乃言六二是乘柔之主，九五为行健之资，
乘乎柔而何刚敢夺，行乎健而何往不之。况能辨方
知类，视险如夷，念同气以遵彼，实忘言而在兹。于以
审吉凶，较能否，始居中而体正，终处上而为首。理方
求友，喻伐木以攸宜；义在同心，于断金而谁有所期。
利比浮云，悠然莫分。光于身者曰“道”，声于教者曰“文。”
故得退无失位，进得其群。将果行以育德，候移忠而
事君。则知福应无他，元亨由己，理契和顺，心惟知止。
不然何以风云偶会，咸为得路之人；悔吝不生，尽似
同舟之子。别有励志弥久，劳谦已多，既考之于六位，
亦化之于四科。且如今日之进也。道如之何。